PIIBEL ARMSAKS
Tänases saates jätkame õpetust Vana Testamendi Rutist.
Kaks vaest naist otsivad elamiskohta Petlemmas. Nad on just
jalgsi tulnud Moabist, kus Noomi oli veetnud pagulasena 10 aastat
ja kust tema minia Rutt on pärit.
Hommikul vara läheb Rutt põllule viljapäid noppima. Tolleaegne
süsteem oli selline, et mahakukkunud viljapead jäeti vaestele ja
välismaalastele.
Viljapeade korjajate narrimine oli tavaline rikaste põllul,
aga Rutt ei hoolinud solvangutest, peaasi, et ta leiaks enne õhtut
armsale ämmale midagi söömiseks.
Noorel Moabi lesknaisel ei olnud kaasas sööki ega vett.
Raske oli kogu päev kummardada ja vilja korjata.
Hommikutunnid möödusid. Siis sekkus Jumal asjade käiku. Ruti raamatus:
"Ja Noomil oli ta mehe sugulane, jõukas mees Elimeleki suguvõsast,
Boas nimi." Rutile juhtus juhuslikult põlluosa, mis kuulus Boasele.
See polnud juhus, vaid juhatus. Issandal oli aegade algusest peale
plaan pagananaise jaoks. Sõber, ka sinu elu jaoks on Issandal plaan.
Võin siin tunnistada, et Tal oli hea plaan minu jaoks.
See küll polnud selline, millest mina noorena unistasin.
Keset päeva tuli isand põllule ja märkas kohe Rutti. See oli armastus
esimesest silmapilgust. Piibel räägib:
Siis Boas küsis oma sulaselt: "Kelle noorik see on?" Sulane vastas:
"See noorik on moabi naine, kes koos Noomiga tuli Moabi väljadelt;
ta palus: Luba ma nopin ja kogun parmaste juurest, lõikajate järelt!
Nii ta tuli ja on püsinud hommikust kuni siiani”.
Mis pani Boast huvi tundma Ruti vastu? Üheks põhjuseks oli Ruti
välismaine väljanägemine, teiseks põhjuseks aga Ruti töökus ja ustavus.
Naisel, kes ohverdas ämma pärast kogu oma tuleviku, oli iseloomu.
Boas kõneles Rutiga sõbralikult ja hakkas korraldama tema elu.
Mees ei kannatanud mõtet, et moabi naine läheks mujale
põldudele solvangute kätte. Sel põhjusel palus ta Rutil jääda oma
põllule kogu ajaks. Boas taipas ka seda, et Ruti kurk kuivas ja kõht
korises tühjusest. Ta korraldas talle söögi-joogi. Rutt küsis mehelt
hämmastunult:Miks olen ma su silmis armu leidnud, et sa minust
hoolid, kuigi olen võõras?”
Boas vastas: "Küllap on mulle teada antud kõik, mida sa oma ämmale oled
teinud pärast oma mehe surma, ja kuidas sa jätsid maha oma isa ja ema
ja oma sünnimaa ja tulid rahva juurde, keda sa enne ei tundnud."
Ja siis ütles Boas midagi üllatavat: "Issand tasugu su tegu ja täielik
palk tulgu sulle Issandalt, Iisraeli Jumalalt, kelle tiibade alla sa
oled tulnud varjule!"
Boas tundis ära Ruti usu, et see oli tema Iisraeli tuleku peamine põhjus.
Aga kuidas oskas Boas öelda neid kauneid sõnu? "Issanda tiibade
alla sa oled tulnud varjule". Usk Issandasse oli ühine neile kahele,
see polnud neile tühine asi elukaaslase valikul.
Õhtul saabus Rutt koju, seljas kott 36 liitri odraga.
Kui Noomi kuulis, kelle põllul Rutt töötas, siis hüüdis ta õnnelikult:
"Õnnistagu teda Issand, kes pole loobunud oma heldusest elavate
ja surnute vastu! See mees on meie lähem sugulane, ta on üks meie
suguvõsa lunastajaid." Piibliaegse suguvõsa lunastaja ülesandeks oli
oli maaomandi tagasi ostmine või abiellumine lesega, kelle mees
suri ilma järglaseta. Boas oli Noomi pere suguvõsa lunastaja.
Rutt jäi Boas põllule korjama kuni lõppes odra- ja nisulõikus.
Petlemlased jälgisid moabi tütart ja tema moraali.
Ka Boas jälgis, kas Rutt jookseb meeste järgi. Kergenduseks taipas
ta, et moabilasest lesk oli kombekas naine.
Siis koitis vilja tuulamise päev, sel päeval ka pidutseti.
Omanik jäi magama rehealusesse vilja juurde. Noomil oli plaan:
Boas ja Rutt pidid kohtuma ainult kahekesi. Ta õpetas miniat:
"Aga kui ta heidab magama, siis pane tähele paika, kus ta magab, ja mine
tõsta üles ta jalgade kate ja heida magama; siis ta ütleb sulle,
mis sa pead tegema."
Rutt oli kindlasti armunud Boasesse ja igatses olla tema lähedal.
Ta ei tundnud mitte ainult seksuaalset külgetõmmet,
vaid ühisest veendumusest tõusvat hingede sümpaatiat.
Rutt polnud see, kes otsustas minna keset ööd Boase jalgade ette, see
oli ämma idee, mida ta võis häbeneda.
Ja nii hiilis Rutt südamevärinaga Boasi juurde, kui see oli uinunud.
Piibel räägib: "Aga keskööl mees võpatas ja pööras end, ja vaata,
naine magas ta jalgade juures. Ja ta küsis: "Kes sa oled?" Ja naine vastas:
Mina olen Rutt, su teenija. Laota hõlm oma teenija peale, sest sina
oled suguvõsa lunastaja!"
Kui siin oleks Hollywoodi film, siis poleks raske arvata, kuidas
lugu edasi läheb. Aga Boas osutus kombekaks meheks. Kindlasti oli
ta sooviks Ruti kallistamine, aga ta ei tahtnud rikkuda Jumala käske.
Ta talitses ennast. Rutile jäi tema hea maine enese, ämma ja
ümberkaudsete inimeste silmis. Kui seda abielu poleks tulnud,
kuidas siis oleks moabi tütrel läinud? Boas käitus kui tõeline mees
ja sai igaveseks ajaks Ruti-poolse austuse. Lugu jätkub. Boas ütles:
"Õnnistagu sind Issand, mu tütar! Sa oled nüüd viimaks osutanud oma
armastust paremini kui varem, sa ei ole järele jooksnud noortele
meestele, olgu nad vaesed või rikkad. Ja nüüd, mu tütar, ära karda; kõik,
mida sa soovid, ma teen sulle, sest mu rahva väravas teab igaüks,
et sa oled tubli naine!"
Boas oli kindlasti mõelnud abielust Rutiga, aga oli olemas mees, kellel
oli seadusejärgne eelisõigus Rutiga abiellumisel. Boas soovis, et
abielu oleks sõlmitud kooskõlas Jumala seadusega. Seepärast võttis
ta riski, et ta võib Ruti kaotada. Boas ütles: "kui ta hommikul tahab
sind lunastada, hea küll, siis lunastagu! Aga kui ta ei soovi sind
lunastada, siis lunastan mina sind, nii tõesti kui Issand elab.
Maga hommikuni!". Ja Rutt magas tema jalgade juures hommikuni."
Arvatavasti ei maganud sel ööl kumbki neist. Nad olid esimest korda
kahekesi, sealjuures midagi rääkimata, maitstes teineteise
lähedust ja soojust. Öölummuses ja ängistuses. Mõtted käisid sama
rada mõlema peas. Ta armastab mind, aga see võib olla viimane kord,
kui saame olla koos. Ei aidanud muu, kui armastatu jätmine Jumala kätte.
Enne päeva valgenemist saatis Boas Ruti koju, seljas suurrätik viljaga.
Mees otsustas, et kaks naist ei pea nälga kannatama, juhtugu abieluga
mis tahes. Boas läks kohe linna väravasse, kus otsustati kõik
Seadusesse puutuv. Kohale kutsuti teine suguvõsa lunastaja ja 10
tunnistajat. Teine lunastaja soovis Noomi põldu, aga mitte moabi leske.
Siis lunastas Boas enesele põllu ja surnu lese.
Ükski petlemlane ei vaadanud Boast haletsevalt selles olukorras. Ei,
Ruti hea maine vaigistas kõik halvad jutud.
Kõlasid õnnesoovid: "Issand tehku naine, kes tuleb su kotta, Raaheli
ja Lea sarnaseks, kes mõlemad ehitasid Iisraeli koja!"
Petlemlased võrdlesid moabi tütart kahe Iisraeli esiemaga.
Kes oleks võinaud arvata, et Ruti lapselapselapsest sai Iisraeli
suur kuningas Taavet ja umbes 1000 aasta pärast sündis tema suguvõsas
Jeesus, Kuningate Kuningas.
Boas on lunastaja eelpilt Piiblis. Rutt ütles: "Laota hõlm oma teenija
peale, sest sina oled suguvõsa lunastaja!"
Kui ta abiellus Boasega, siis ta ei olnud enam pagan, temast sai
Jumala rahva liige. Jeesus laenas kord Ruti raamatust väljendi,
kui Ta rääkis Jeruusalemmale: "Kui palju kordi olen ma tahtnud su
lapsi koguda, otsekui kana kogub oma pesakonna tiibade alla".
Jeesus on sama Issand, kellele Boas viitas. "Kogudes poegi tiibade alla"-
Jeesus teadis, et Ta sureb nende eest kui kanaema. Ta lunastas
meie patud nii nagu Boas lunastas Ruti. Maksevahendiks oli Tema
püha veri. Sõber, ka sinule on olemas suguvõsa Lunastaja, kes
tahab sind peita oma tiibade alla. Ta tahab sind teha Jumala rahva
liikmeks, isegi kui oled elanud teisiti, kui Boas ja Rutt.
Jeesuse tiibade alla saad sa kõik patud andeks ja minevik peitub
armu alla. Nii ütleb Jeesus just sinule: "Ära karda, Ma olen sind
lunastanud. Ma olen sind nimepidi kutsunud, sa oled Minu oma."
Soomekeelset piiblitunni materjali vaata www.ilosanomapiiri.fi
Tõlge: Merle Sibola